Document ID: 32003R1965

Kommissionens forordning (EF) nr. 1965/2003
af 7. november 2003
om åbning af en løbende licitation med henblik på salg af byg, som det svenske interventionsorgan ligger inde med, på EF-markedet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1104/2003(2), særlig artikel 5, og
ud fra følgende betragtninger:
(1) I Kommissionens forordning (EØF) nr. 2131/93 af 28. juli 1993 om procedurer og betingelser for salg af korn fra interventionsorganerne(3), senest ændret ved forordning (EF) nr. 1630/2000(4), er det bl.a. fastsat, at salg af korn, som interventionsorganerne ligger inde med, skal foregå ved licitation og på prisbetingelser, som gør det muligt at undgå markedsforstyrrelser.
(2) Sverige råder endnu over interventionslagre af byg.
(3) Som følge af vanskelige vejrforhold i en stor del af Fællesskabet er produktionen af korn i høståret 2003/04 faldet stærkt. Denne situation har lokalt medført høje priser, og dette volder særlige vanskeligheder for dyreholdet og foderindustrien, der har svært ved at få forsyninger til konkurrencedygtige priser.
(4) De lagre af byg, som det svenske interventionsorgan ligger inde med, bør stilles til rådighed for det indre marked. Da de mængder byg, der blev udbudt til salg på EF-markedet ved Kommissionens forordning (EF) nr. 1514/2003(5), er opbrugt, skal der åbnes en ny licitation, og nævnte forordning skal ophæves.
(5) For at tage hensyn til situationen på EF-markedet er det hensigtsmæssigt at fastsætte, at Kommissionen forvalter licitationen. Der bør desuden fastsættes en tildelingskoefficient for de bud, der overholder minimumssalgsprisen.
(6) I det svenske interventionsorgans meddelelse til Kommissionen er det vigtigt at bevare de bydendes anonymitet.
(7) For at modernisere forvaltningen bør det fastsættes, at de oplysninger, som Kommissionen kræver, fremsendes med elektronisk post.
(8) Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Det svenske interventionsorgan afholder løbende licitation med henblik på salg på EF-markedet af 65601 tons byg, som det ligger inde med.
2. Den i stk. 1 omhandlede mængde byg er oplagret på de i bilag I nævnte oplagringssteder.
Artikel 2
Det i artikel 1 nævnte salg foregår på betingelserne i forordning (EØF) nr. 2131/93.
Uanset nævnte forordning:
a) opstilles buddene for den faktiske kvalitet af det parti, buddet vedrører
b) fastsættes minimumssalgsprisen på et sådant niveau, at den ikke forstyrrer markedet for korn.
Artikel 3
Uanset artikel 13, stk. 4, i forordning (EØF) nr. 2131/93 fastsættes sikkerheden for buddet til 10 EUR/t.
Artikel 4
1. Fristen for indgivelse af bud til den første dellicitation fastsættes til den 13. november 2003 kl. 9 (Bruxelles-tid).
Fristen for indgivelse af bud til de følgende dellicitationer udløber hver torsdag kl. 9 (Bruxelles-tid).
Fristen for indgivelse af bud til den sidste dellicitation udløber den 18. december 2003 kl. 9 (Bruxelles-tid).
2. Buddene skal indgives til det svenske interventionsorgan: Statens Jordbruksverk S - 551 82 Jönköping Fax (46-36) 71 95 11
Artikel 5
Det svenske interventionsorgan underretter Kommissionen om de modtagne bud senest to timer efter udløbet af fristen for indgivelse af bud. De skal fremsendes med elektronisk post efter formularen i bilag II.
Artikel 6
Kommissionen fastsætter minimumssalgsprisen eller beslutter, at licitationen skal være uden virkning, efter proceduren i artikel 23, stk. 2, i forordning (EØF) nr. 1766/92. Vedrører bud det samme parti og en større samlet mængde end den disponible mængde, kan fastsættelsen ske særskilt for hvert parti.
For de bud, der overholder minimumssalgsprisen, kan fastsættelsen ledsages af fastsættelsen af en tildelingskoefficient for de tilbudte mængder.
Artikel 7
Forordning (EF) nr. 1514/2003 ophæves.
Artikel 8
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. november 2003.

Labels: 3
17
18
15